《涵碧亭三首》
宋代·曹冠

翠岩森秀爽，蟠结混沌初。
唐朝遇藻鉴，胜景方发舒。
飞泉注碧潭，流觞绕双鱼。
烟霏足奇态，雅称幽人居。
刘郎赋丹青，诗思尚有余。
使其亲试目，发兴当何如。
年来颇湮厄，亭馆几邱墟。
寺僧杀风景，古木半剪除。
骚人罢登临，过客徒欷嘘。
物理不终否，蓬藋新芟锄。
松篁亦欣荣，垂条再扶疏。
伊余事幽讨，徙倚聊与娱。
寄傲引壶觞，招隐携琴书。
涓辰此卜筑，何羡诸葛庐。

作者简介：曹冠字宗臣，号双溪，东阳（今属浙江）人。绍兴二十四年进士。二十五年，为平江府府学教授，旋除国子录擢左宣议郎、太常博士，寻兼权中书门下检正诸房公事。桧死，为撰谥议，称桧“光弼圣主，绍开中兴，安宗社与阽危之中，恢太平于板荡之后。道德先天地，勋业冠古今”后数日，以右正言张修等论罢。明年，又被论为秦埙假手驳放科名。孝宗时，许再试，复登乾道五年（1169）进士。绍熙初，知郴州，转朝奉大夫赐金紫致仕，年八十卒。有《双溪集》二十卷，《景物类要诗》十卷，词有《燕喜词》一卷。